Moskva stilte et krav. Da kom svaret fra Kyiv: – Har dere glemt Putin?
Moskva krever at Ukraina utleverer alle som er knyttet til «terrorhandlinger» i Russland. En av dem er lederen for sikkerhetstjenesten SBU. SBU svarte umiddelbart med å kalle den russiske forespørselen for «meningsløs» – og la til: – Har dere glemt at Putin er etterlyst internasjonalt for kidnapping av ukrainske barn? Russisk UD listet søndag opp voldelig hendelser som har funnet sted i Russland etter at Kremls styrker satte i gang fullskala invasjon i februar 2022, melder det statskontrollerte nyhetsbyrået Tass. Russisk UD hevder at etterforskningen av disse hendelsene viser at «sporene fører til Ukraina». Kravet fra Moskva til Kyiv ble overlevert via Belarus, skriver avisen Kommersant. Blant dem som står oppført på listen over ukrainere som Russland ønsker å få utlevert, er altså Vasyl Maljuk, sjef for sikkerhetstjenesten SBU.  – Russland krever at regimet i Kyiv umiddelbart stanser all støtte til terroristaktivitet, utleverer skyldige og kompenserer ofrene for skader, heter det i kravet fra russisk UD. I Ukraina reageres det sterkt på kravet fra Russland. En av grunnene er at det kom på årsdagen for avsløringen av Butsja-massakren i 2022, melder Ukrainskaja Pravda. – Det er spesielt kynisk når kravene kommer fra terrorstaten selv og på årsdagen for frigjøringen av Butsja og grusomhetene begått av russerne der. Vi husker hver eneste døde ukrainer og vil gjøre alt for at russerne skal få en passende straff, heter det i svaret fra ukrainsk sikkerhetstjeneste - som altså spør om Moskva har glemt at Vladimir Putin er ettersøkt av den internasjonale straffedomstolen for krigsforbrytelser. Kyiv avslutter med følgende melding til Moskva: – Det er bare én uttalelse fra Russland som kan være verdt oppmerksomhet - at de innrømmer å ha tapt krigen og trekker sine soldater ut av Ukraina.
Moskva krever at Ukraina utleverer personer knyttet til «terrorhandlinger» i Russland, inkludert sjef for sikkerhetstjenesten SBU, Vasyl Maljuk. SBU avviser kravet og påpeker at Putin er etterlyst internasjonalt for kidnapping av ukrainske barn. Russland hevder at flere «terroraksjoner» har «spor som fører til Ukraina». Ukraina reagerer sterkt og mener at kravet er kynisk.